Anmodning om præjudiciel afgørelse indgivet af Bundesfinanzhof (Tyskland) den 15. februar 2023 – H GmbH mod Finanzamt M
(Sag C-83/23, H GmbH)
Processprog: tysk
Den forelæggende ret
Bundesfinanzhof
Parter i hovedsagen
Sagsøger: H GmbH
Sagsøgt: Finanzamt M
Præjudicielle spørgsmål
Præjudicielle spørgsmål om fortolkning af Rådets direktiv 2006/112/EF 1 :
1.    Har en ydelsesmodtager, som er etableret i indlandet, ret til at rette et såkaldt direkte krav mod de indenlandske skatte- og afgiftsmyndigheder i overensstemmelse med EU-Domstolens dom Reemtsma Cigarettenfabriken af 15. marts 2007 – C-35/05 (EU:C:2007:167), når
(a)    ydelsesmodtageren fra en leverandør, som også er etableret i indlandet, modtager en faktura med angivelse af indenlandsk afgift, som ydelsesmodtageren betaler, i hvilken forbindelse leverandøren korrekt afregner den i fakturaen angivne afgift,
(b)    den fakturerede ydelse imidlertid er leveret i et andet medlemsland,
(c)    ydelsesmodtageren derfor nægtes fradragsret i indlandet, eftersom der ikke er tale om en afgift, der i henhold til lovgivningen skal betales i indlandet,
(d)    leverandøren herefter berigtiger fakturaen, således at angivelsen af den indenlandske afgift fjernes og fakturabeløbet dermed nedsættes med et beløb svarende til afgiften,
(e)    ydelsesmodtageren som følge af indledningen af insolvensbehandling af leverandørens aktiver ikke kan gennemtvinge sit krav på betalinger fra leverandøren, og
(f)    der for leverandøren, som endnu ikke er momsregistreret i den anden medlemsstat, er mulighed for at lade sig registrere som momspligtig i den pågældende medlemsstat, således at leverandøren herefter ved angivelse af et momsregistreringsnummer i denne medlemsstat kunne sende ydelsesmodtageren en faktura med angivelse af den i denne medlemsstat gældende afgift, som ydelsesmodtageren da ville kunne fradrage i denne medlemsstat under den særlige procedure i henhold til direktiv 2008/9/EF 1 ?
2.    Er det afgørende for besvarelsen af dette spørgsmål, at de indenlandske skatte- og afgiftsmyndigheder alene på grundlag af den berigtigede faktura har tilbagebetalt afgiften til leverandøren, selv om leverandøren som følge af indledningen af insolvensbehandling af sine aktiver ikke har foretaget nogen tilbagebetaling til ydelsesmodtageren?
____________
1     Rådets direktiv 2006/112/EF af 28.11.2006 om det fælles merværdiafgiftssystem (EUT 2006, L 347, s. 1).
1     Rådets direktiv 2008/9/EF af 12.2.2008 om detaljerede regler for tilbagebetaling af moms i henhold til direktiv 2006/112/EF til afgiftspligtige personer, der ikke er etableret i tilbagebetalingsmedlemsstaten, men i en anden medlemsstat (EUT 2008, L 44, s. 23).